На основу мере број 17.1.2. Локалног антикорупцијског плана града Лесковца број 06-10/2017-I, од 28.12.2017. године, Решења о именовању Комисије за избор чланова тела за праћење примене Локалног антикорупцијског плана града Лесковца, број 06-10/17-01 од 28.децембра 2017.године и члана 3. Пословника о раду Комисије за избор чланова тела за праћење примене Локалног антикорупцијског плана града Лесковца, број 06-10-01/17-I од 29.03.2018.године, Комисијa за избор чланова тела за праћење примене Локалног антикорупцијског плана Града Лесковца, расписује

**ЈАВНИ КОНКУРС**

**ЗА ИЗБОР ЧЛАНОВА ТЕЛА ЗА ПРАЋЕЊЕ ПРИМЕНЕ ЛОКАЛНОГ АНТИКОРУПЦИЈСКОГ ПЛАНА ГРАДА ЛЕСКОВЦА**

Позивају се грађани са територије града Лесковца да доставе кандидатуре за чланство у телу за праћење примене Локалног антикорупцијског плана града Лесковца.

Свака појединачна пријава треба да задовољи следеће услове:

1. Да лице које подноси пријаву има место пребивалишта на територији Града Лесковца;
2. Да лице које подноси пријаву није осуђивано или да се пред судом против њега не води кривични поступак;
3. Да лице које подноси пријаву није носилац функције у политичкој странци;
4. Да лице које подноси пријаву не може бити функционер у смислу одредаба чланова Закона о спречавању корупције;
5. Да лице које подноси пријаву, својим досадашњим деловањем/функцијом није кршио или не крши одредбе Закона о спречавању корупције;
6. Да лице које подноси пријаву није носилац функције у институцијама и/или предузећима, установама, организацијама и медијима на које се долази именовањем од стране локалних или републичких органа, или су исте директни корисници локалног/републичког буџета;
7. Да лице које подноси пријаву није радно ангажовано по било ком основу (на одређено или неодређено време, ангажовање у форми рада ван радног времена и др.) у институцијама, предузећима и установама, који су директни и индиректни корисници локалног буџета;

Грађани који подносе кандидатуру за чланство у телу за праћење примене Локалног антикорупцијског плана Града Лесковца, треба да доставе Комисији за избор чланова тела за праћење примене Локалног антикорупцијског плана Града Лесковца:

* Попуњен образац пријаве (преузети са званичне интернет презентације града Лесковца,www.gradleskovac.org);
* Биографију подносиоца пријаве (у слободној форми);
* Уверење о неосуђиваности (издатог од стране Полицијске управе Лесковац);
* Уверење да се против подносиоца пријаве не води кривични поступак (издатог од стране Основног суда у Лесковцу);
* Уверење о пребивалишту (издатог од стране Полицијске управе Лесковац);
* Изјаву оверену код надлежног органа у којој се подносилац пријаве изјашњава под пуном кривичном и материјално-правном одговорношћу да испуњава услове из јавног конкурса наведене под тачкама од 3. до 7. претходног става;
* Мотивационо писмо које садржи обавезне одговоре на следећа питања:
*Шта Вас мотивише да се пријавите за ангажовање у телу за праћење примене Локалног антикорупцијског плана Града Лесковца?; Како видите политику борбе против корупције у нашем друштву и шта бисте сугерисали у вези са тим?;Чиме лично можете допринети у решавању проблема корупције у друштву?; Како оцењујете Локални антикорупцијски план града Лесковца?; Каквим резултатом бисте били задовољни кад је у питању рад тела за праћење примене Локалног антикорупцијског плана Града Лесковца?*

Јавни конкурс траје 30 (тридесет) дана.

Рок за подношење пријава почиње да тече наредног дана од дана објављивања у „Службеном гласнику Града Лесковца“.

На јавном конкурсу се бира 5 (пет) чланова/чланица тела за праћење примене Локалног антикорупцијског плана Града Лесковца.

Попуњени образац пријаве са потребном документацијом се подноси у затвореној коверти, лично, преко писарнице Градске управе Лесковац, поштом, препоручено на адресу:

Град Лесковац

Скупштина Града Лесковца

- Комисији за избор чланова тела за праћење примене Локалног антикорупцијског плана Града Лесковца

 Пана Ђукића 9-11

 16000 Лесковац

са назнаком:

„ЗА ЈАВНИ КОНКУРС ЗА ИЗБОР ЧЛАНОВА ТЕЛА ЗА ПРАЋЕЊЕ ПРИМЕНЕ ЛОКАЛНОГ АНТИКОРУПЦИЈСКОГ ПЛАНА ГРАДА ЛЕСКОВЦА– НЕ ОТВАРАТИ ПРЕ ЗАСЕДАЊА КОМИСИЈЕ”.

Јавни конкурс је објављен:

* У „Службеном гласнику Града Лесковца“,
* На званичној интернет презентацији Града Лесковца (www.gradleskovac.org)
* У дневном листу „Вечерње новости“ и
* На огласним таблама Градске управе Града Лесковца.